รายงานพิเศษ ศาสตร์พระราชา สู่การพัฒนาอย่างยั่งยืน  เรื่อง ไทยให้ความมั่นใจดูแลนักท่องเที่ยวในทุกด้าน
รายงานพิเศษ ศาสตร์พระราชา สู่การพัฒนาอย่างยั่งยืน  เรื่อง ไทยให้ความมั่นใจดูแลนักท่องเที่ยวในทุกด้าน

รัฐบาลให้ความสำคัญและผลักดันให้การท่องเที่ยวไทยเติบโตอย่างต่อเนื่อง โดยวางเป้าหมายปีหน้า ด้วยการต่อยอดจุดแข็งที่มีอยู่ให้เกิดการท่องเที่ยวอย่างยั่งยืน ทั้งการเดินทางท่องเที่ยวในประเทศ  และการเพิ่มจำนวนนักท่องเที่ยวจากต่างประเทศ   อย่างไรก็ตามจากเหตุการณ์ภัยที่เกิดขึ้นขณะนี้   ส่งผลกระทบต่อภาพลักษณ์ด้านการท่องเที่ยวอย่างหลีกเลี่ยงไม่ได้  แต่ทุกฝ่ายได้เร่งแก้ไขสถานการณ์เพื่อฟื้นความเชื่อมั่นให้กลับคืนมา  
 
การค้นหาผู้ประสบภัยจากภัยธรรมชาติเหตุการณ์เรือท่องเที่ยวล่มที่จังหวัดภูเก็ต ยังคงเป็นไปอย่างต่อเนื่องด้วยความร่วมมือของทุกฝ่ายและหน่วยงานที่เกี่ยวข้องสืบสวนหาข้อเท็จจริงที่ทำให้เกิดเหตุเศร้าสลดนี้ขึ้น  ขณะเดียวกันการฟื้นคืนความเชื่อมั่นให้กลับคืนมาเป็นเรื่องสำคัญ  ซึ่งพลเอก ประยุทธ์ จันทร์โอชา นายกรัฐมนตรี ให้ความสำคัญและกำชับทุกฝ่ายวางแผนดูแลความปลอดภัยแก่นักท่องเที่ยวและการบูรณาการร่วมกันไม่ให้เกิดเหตุการณ์เช่นนี้ขึ้นอีก
  
ทั้งนี้ในรายการ “ศาสตร์พระราชา สู่การพัฒนาอย่างยั่งยืน”  นายกรัฐมนตรี  กล่าวว่า    นักท่องเที่ยวไม่ว่าจะเป็นคนไทยหรือคนต่างชาติ หากประสบภัยจากธรรมชาติ หรืออุบัติภัยต่างๆ จะต้องได้รับความช่วยเหลืออย่างมีประสิทธิภาพ โดยหน่วยงานต่างๆ จะต้องทำภารกิจช่วยเหลืออย่างเต็มที่เพื่อให้นักท่องเที่ยวทุกคนปลอดภัย
  
พลเอก ประยุทธ์  จันทร์โอชา กล่าวว่า วันหนึ่งถ้าเขาเดินทางมาท่องเที่ยวในเมืองไทย  แล้วอาจจะประสบภัยธรรมชาติ  หรืออุบัติภัยต่างๆ ใดๆ ก็ตาม ไม่ว่าจะอยู่ในบ้าน ในเมือง ในป่าลึก ในถ้ำ ในน้ำตก ในท้องทะเล หรือมุมใดก็ตามในแผ่นดินไทย ผืนน้ำไทย เขาจะได้รับความช่วยเหลือที่มีประสิทธิภาพในโอกาสแรกๆ โดยที่เราไม่ลดละความพยายาม ไม่ว่าจะเป็นคนไทย หรือคนต่างประเทศก็ตาม ถ้าอยู่ในผืนแผ่นดินไทย ทุกคนต้องปลอดภัย

ขณะเดียวกัน นายวีระศักดิ์  โควสุรัตน์   รัฐมนตรีว่าการกระทรวงการท่องเที่ยวและกีฬา  กล่าวว่า รัฐบาลได้ให้ความสำคัญกับเหตุการณ์ที่เกิดขึ้น  ซึ่งเหตุการณ์เหล่านี้เป็นการเปลี่ยนวิกฤตให้เป็นโอกาสในการสร้างความเชื่อมั่นต่อแหล่งท่องเที่ยวของไทย  เพิ่มขีดความสามารถในการดูแลความปลอดภัยของนักท่องเที่ยว ช่วยเหลือเยียวยาอย่างเป็นระบบ รวมถึงบูรณาการและจัดระเบียบทางธุรกิจ  เพื่อพัฒนาการท่องเที่ยวของประเทศไทยให้ยั่งยืนและเป็นที่ยอมรับของทั่วโลก
 
นายวีระศักดิ์  รัฐมนตรีว่าการกระทรวงท่องเที่ยวและกีฬา กล่าวว่า เหตุการณ์อุบัติภัยเป็นเหตุการณ์ที่ทุกคนไม่อยากให้เกิดขึ้น  สาระสำคัญอยู่ที่การบูรณาการการทำงานที่จะแปลงวิกฤตให้เป็นโอกาสในการที่จะรักษาความเชื่อมั่น  เป็นเหตุในการดำเนินงานทั้ง 2 ด้าน  คือด้านความปลอดภัยสำหรับนักท่องเที่ยว เพิ่มความสามารถในการสื่อสารและเพิ่มความสามารถในการช่วยเหลือเยียวยาให้เป็นระบบ ส่วนด้านที่ 2 เกี่ยวกับความเป็นไปด้านธุรกิจ บูรณาการกับทุกภาคส่วน ไม่ว่าจะเป็นภาคธุรกิจ ภาคเอกชน ภาคท้องถิ่นและภาครัฐ ในการดำเนินการจัดระเบียบให้เป็นการท่องเที่ยวแบบยั่งยืนต่อไป
 
สำหรับสถานการณ์การท่องเที่ยวประจำปี 2561  ประเทศไทยยังคงเป็นเป้าหมายเดินทางของนักท่องเที่ยวชาวต่างชาติ   โดยตัวเลขการเดินทางเข้ามาเยือนประเทศไทยในเดือนพฤษภาคมที่ผ่านมา  รวมกว่า   2,700,000 คน ในจำนวนนี้เป็นนักท่องเที่ยวจากเอเชียตะวันออกมากที่สุด  รองลงมาคือ ยุโรป เอเชียใต้และอเมริกา   เมื่อเปรียบเทียบกับช่วงเวลาเดียวกันของปีที่ผ่านมา  นักท่องเที่ยวขยายตัวกว่าร้อยละ 6   โดยเฉพาะเอเชียใต้  ซึ่งนักท่องเที่ยวที่มีจำนวนสูงสุด 5 อันดับแรก  คือ ประเทศจีน มาเลเซีย อินเดีย ลาวและเกาหลี ตามลำดับ